Tieners vas wat glo 10-jarige skietArgieffoto Drie tieners sal na verwagting Maandag in die Estcourt-landdroshof in KwaZulu-Natal verskyn op aanklag dat hulle ŉ 10-jarige meisie geskiet en haar selfoon gesteel het. Die drie verdagtes, tussen 17 en 19 jaar oud, het glo die meisie verlede Donderdagaand in Wembezi naby Estcourt oorval. Volgens die polisie is hulle tydens hul inhegtenisneming met die meisie se selfoon betrap. “Die meisie het omstreeks 19:45 van ŉ winkel teruggekeer huis toe, toe sy oorval is,” het die KwaZulu-Natalse polisie in ŉ verklaring gesê. “Sy is geskiet en het ŉ besering aan haar regterarm opgedoen. Haar selfoon is gesteel en die verdagtes het ná die voorval gevlug.” Die meisie is na ŉ plaaslike kliniek geneem waar sy behandeling ontvang het. Die verdagtes is kort daarna aangekeer.